<classify> MKUU wa Wilaya ya Kongwa, mkoani Dodoma ambaye ni mwenyekiti wa kamati ya ulinzi na usalama wilayani humo, Deogratias Ndejembi, amesema suala la ulinzi na usalama wakati wa uchaguzi wa serikali za mitaa linahusu jamii nzima na si la kamati hiyo pekee.Akizungumza katika kikao cha baraza la madiwani wa halmashauri hiyo juzi, Ndejembi alisema uchaguzi huo utakaofanyika Novemba 24, mwaka huu, ulinzi utaimarishwa katika maeneo yote ili kuhakikisha unafanyika kwa amani na huru.Madiwani kila kata mkaniorodheshee idadi ya askari mgambo ili nifahamu wapo wangapi tuweze kujipanga vizuri kuhakikisha uchaguzi unaenda vizuri na unafanyika kwa amani, alisema.Aidha, aliwataka wataalamu wa halmashauri hiyo kuhakikisha katika uchaguzi huo wanafuta maadili kikamilifu kwa kufuata miongozo na kanuni zilizowekwa kisheria. Pia aliwaeleza madiwani wa halmashauri hiyo ambao wote wanatokana na CCM kuwa, kazi iliyopo mbele yao ni kuhakikisha wanapatikana wagombea wanaokubalika na pasipo kutumia rushwa, wasio na makundi wala wasio na kashfa yoyote katika jamii Aliwatahadharisha madiwani hao kuepuka kukumbatia wagombea wasiokubalika kwa wananchi kwa maslahi yao binafsi.Mkuu huyo wa wilaya pia aliwaagiza wenyeviti wote wa vijiji kuhakikisha kabla hawajaondoka madarakani wasome mapato na matumizi kwa wananchi kwa njia ya kuitisha mikutano ya wananchi na kuwasisitiza madiwani hao kuhakikisha wanasimamia jambo hilo kikamilifu.Naye, mkurugenzi wa halmashauri hiyo, Dk Omary Nkullo, alisema ameshazipokea nyaraka za kanuni mpya za uchaguzi huo na hivi karibuni watapokea miongozo ya uchaguzi huo. Baadhi ya wananchi waliohudhuria kikao hicho kinachojadili masuala ya maendeleo ya wilaya zikiwamo huduma za jamii, uchumi na mazingira, walisema mamlaka husika zinatakiwa kutenda haki wakati wa uchaguzi ili kuhakikisha unakuwa salama.  <topic>: KITAIFA 